## navama-vilāsaḥ

# mahā-prasādaḥ

**sa prasīdatu caitanya-devo yasya prasādataḥ |**

**mahā-prasāda-jātārhaḥ sadyaḥ syād adhamo’py aham ||1||**

**atha śaṅkhodakaṁ tac ca kṛṣṇa-dṛṣṭi-sudhokṣitam |**

**vaiṣṇavebhyaḥ pradāyābhivandya mūrdhani dhārayet ||2||**

### śaṅkhodaka-māhātmyaṁ

skānde brahma-nārada-saṁvāde——

śaṅkhodakaṁ harer bhaktir nirmālyaṁ pādayor jalaṁ |

candanaṁ dhūpa-śeṣaṁ tu brahma-hatyāpahārakam ||3||

tatraiva śaṅkha-māhātmye—

śaṅkha-sthitaṁ tu yat toyaṁ bhrāmitaṁ keśavopari |

vandate śirasā nityaṁ gaṅgā-snānena tasya kim ||4||

na dāho na klamo nārtir narakāgni-bhayaṁ na hi |

yasya śaṅkhodakaṁ mūrdhni kṛṣṇa-dṛṣṭy-avalokitam ||5||

na grahā na ca kuṣmāṇḍāḥ piśācoraga-rakṣasāḥ |

dṛṣṭvā śaṅkhodakaṁ mūrdhni vidravanti diśo daśa ||6||

kṛṣṇa-mūrdhni bhrāmitaṁ tu jalaṁ tac-chaṅkha-saṁsthitam |

kṛtvā mūrdhany avāpnoti muktiṁ viṣṇoḥ prasādataḥ ||7||

bhrāmayitvā harer mūrdhni mandiraṁ śaṅkha-vāriṇā |

prokṣayed vaiṣṇavo yas tu nāśubhaṁ tad-gṛhe bhavet ||8||

nīrājana-jalaṁ yatra yatra pādodakaṁ hareḥ |

tiṣṭhate muni-śārdūla vardhante tatra sampadaḥ ||9||

tatraivāgre—

nīrājana-jalaṁ viṣṇor yasya gātrāṇi saṁspṛśet |

yajñāvabhṛta-lakṣaṇaṁ snāna-jaṁ labhate phalam ||10||

tatraiva śrī-śivoktau—

pādodakena devasya hatyāyuta-samanvitaḥ |

śudhyate nātra sandehas tathā śaṅkhodakena hi ||11||

bṛhad-viṣṇu-purāṇe ca—

tīrthādhikaṁ yajña-śatāc ca pāvanaṁ

jalaṁ sadā keśava-dṛṣṭi-saṁsthitam |

chinatti pāpaṁ tulasī-vimiśritaṁ

viśeṣataś cakra-śilā-vinirmitam ||12||

### atha tīrtha-dhārānaṁ

**kṛṣṇa-padabja-tīrthaṁ ca vaiṣṇavebhyaḥ pradāya hi |**

**svayaṁ bhakty-abhivandyādau pītvā śirasi dhārayet ||13||**

**tasya mantra-vidhiś ca prāk prātaḥ-snāna-prasaṅgataḥ |**

**likhito hy adhunā pāne viśeṣo likhyate kiyān ||14||**

sa coktaḥ—

oṁ caraṇaṁ pavitraṁ vitataṁ purāṇaṁ

yena pūtas tarati duṣkṛtāni |

tena pavitreṇa śuddhena pūtā

api pāpmānam arātiṁ tarema ||15||

lokasya dvāram ārcayat pavitraṁ jyotiṣmat vibhrājamānaṁ mahas tad amṛtasya dhārā bahudhā dohamānaṁ caraṇaṁ loke sudhitaṁ dadhatu ||16|| iti |

**imaṁ mantraṁ samuccārya sarva-duṣṭa-grahāpaham |**

**prāśnīyāt prokṣayed dehaṁ putra-mitra-parigraham ||17||**

kiṁ ca—

**viṣṇoḥ pādodakaṁ pītaṁ koṭi-hatyāgha-nāśanam |**

**tad evaṣṭa-gunaṁ pāpaṁ bhumau bindu-nipatanat ||18||**

### atha śrī-caranodaka-pana-māhātmyaṁ

pādme gautamāmbarīṣa-saṁvāde—

hareḥ snānāvaśeṣas tu jalaṁ yasyodare sthitam |

ambarīṣa praṇamyoccaiḥ pāda-pāṁśuḥ pragṛhyatām ||19||

tatraiva devadūta-vikuṇḍala-saṁvāde—

ye pibanti narā nityaṁ śālagrāma-śilā-jalam |

pañca-gavya-sahasrais tu sevitaiḥ kiṁ prayojanam ||20||

koṭi-tīrtha-sahasrais tu sevitaiḥ kiṁ prayojanam |

nityaṁ yadi pibet puṇyaṁ śālagrāma-śilā-jalam ||21||

śālagrāma-śilā-toyaṁ yaḥ pibed bindunā samam |

mātuḥ stanyaṁ punar naiva na pibed bhakti-bhāṅ naraḥ ||22||

kiṁ ca—

dahanti narakān sarvān garbha-vāsaṁ ca dāruṇam |

pītaṁ yais tu sadā nityaṁ śālagrāma-śilā-jalam ||23||

tatraiva śrī-yama-dhumraketu-saṁvāde—

śālagrāma-śilā-toyaṁ bindu-mātraṁ tu yaḥ pibet |

sarva-pāpaiḥ pramucyeta bhakti-mārge kṛtodyamaḥ ||24||

tatraiva pulastya-bhagīratha-saṁvāde—

pādodakasya māhātmyaṁ bhagīratha vadāmi te |

pāvanaṁ sarva-tīrthebhyo hatyā-koṭi-vināśakam ||25||

dhṛte śirasi pīte ca sarvās tusyanti devatāḥ |

prāyaścittaṁ tu pāpānāṁ kalau pādodakaṁ hareḥ ||26||

kiṁ ca—

tribhiḥ sārasvataṁ toyaṁ saptāhena tu nārmadam |

sadyaḥ punāti gāṅgeyaṁ darśanād eva yāmunam ||27||

punanty etāni toyāni snāna-darśana-kīrtanaiḥ |

punāti smaraṇād eva kalau pādodakaṁ hareḥ ||28||

kiṁ ca—

arcitaiḥ koṭibhir liṅgair nityaṁ yat kriyate phalam |

tat phalaṁ śata-sahasraṁ pite pādodake hareḥ ||29||

aśucir vā durācāro mahā-pātaka-saṁyutaḥ |

spṛṣṭvā pādodakaṁ viṣṇoḥ sadā śudhyati mānavaḥ ||30||

pāpa-koṭi-yuto yas tu mṛtyu-kāle śiro-mukhe |

dehe pādodakaṁ tasya na prayāti yamālayam ||31||

na dānaṁ na havir yeṣāṁ svādhyāyo na surārcanam |

te 'pi pādodakaṁ pītvā prayanti paramāṁ gatim ||32||

kārttike kārttikī-yoge kiṁ kariṣyati puṣkare |

nityaṁ ca puṣkaraṁ tasya yasya pādodakaṁ hareḥ ||33||

viśākhā-ṛkṣa-saṁyukta vaiśākhī hi kariṣyati |

piṇḍārake mahā-tīrthe ujjāyinyāṁ bhagīratha ||34||

māgha-māse prayāge tu snānaṁ kiṁ kariṣyati |

prayāgaṁ satataṁ tasya yasya pādodakaṁ hareḥ ||35||

prabodha-vāsare prāpte mathurāyāṁ ca tasya kim |

nityaṁ ca yāmunaṁ snānaṁ yasya pādodakaṁ hareḥ ||36||

kasyām uttara-vāhinyāṁ gaṅgāyāṁ tu mṛtasya kim |

yasya pādodakaṁ viṣṇor mukhe caivāvatiṣṭhate ||37||

kiṁ ca—

hitvā pādodakaṁ viṣṇor yo’nya-tīrthāni gacchati |

anarghaṁ ratnam utsṛjya loṣṭraṁ vāñchati durmatiḥ ||38||

kurukṣetra-samo deśo binduḥ pādodakaṁ mataḥ ||39||

pated yatrākṣayaṁ puṇyaṁ nityaṁ bhavati tad-gṛhe |

gayā-piṇḍa-samaṁ puṇyaṁ putrāṇām api jāyate ||40||

pādodakena devasya ye kuryuḥ pitṛ-tarpaṇam |

nāsurāṇāṁ bhayaṁ tasya preta-janyaṁ ca rākṣasam ||41||

na rogasya bhayaṁ caiva nāsti vighna-kṛtaṁ bhayam |

na duṣṭā naiva ghorākṣāḥ svāpadottha-bhayaṁ na hi ||42||

grahāḥ pīdāṁ na kurvanti caurā naśyanti dāruṇāḥ |

kiṁ tasya tīrtha-gamane devarṣīṇāṁ ca darśane ||43||

yasya pādodakaṁ mūrdhni śālagrāma-śilodbhavam |

prīto bhavati mārtaṇḍaḥ prīto bhavati keśavaḥ |

brahmā bhavati su-prītaḥ prīto bhavati saṅkaraḥ ||44||

pādodakasya māhātmyaṁ yaḥ paṭhet keśavagrataḥ |

sa yāti paramaṁ sthānaṁ yatra devo janardanaḥ ||45||

brahmāṇḍa-purāṇe śrī-brahma-nārada-saṁvāde——

prāyaścittaṁ yadi prāptaṁ kṛcchraṁ vā tv agha-marṣaṇam |

so’pi pādodakaṁ pītvā śuddhiṁ prāpnoti tat-kṣaṇāt ||46||

aśaucaṁ naiva vidyeta sūtake mṛtake 'pi ca |

yeṣāṁ pādodakaṁ mūrdhni prāśanaṁ ye ca kurvate ||47||

anta-kāle 'pi yasyeha dīyate pādayor jalam |

so’pi sad-gatim āpnoti sad-ācārair bahiṣkṛtaḥ ||48||

apeyaṁ pibate yas tu bhuṅkte yaś cāpy abhojanam |

agamyāgamanā ye vai pāpācārāś ca ye narāḥ |

te 'pi pūjyā bhavanty āśu sadyaḥ pādāmbu-sevanāt ||49||

kiṁ ca—

apavitraṁ yad-annaṁ syāt pānīyaṁ cāpi pāpinām |

bhuktvā pītvā viśuddhaḥ syāt pītvā pādodakaṁ hareḥ ||50||

tapta-kṛcchrāt pañca-gavyān mahā-kṛcchrād viśiṣyate |

cāndrāyaṇāt pāra-kṛcchrāt parākād api suvrata |

kāya-śuddhir bhavaty āśu pītvā pādodakaṁ hareḥ ||51||

aguruṁ kuṅkumaṁ cāpi karpūraṁ cānulepanam |

viṣṇu-pādāmbu-saṁlagnaṁ tad vai pāvana-pāvanam ||52||

dṛṣṭi-pūtaṁ tu yat toyaṁ viṣṇunā prabhaviṣṇunā |

tad vai pāpa-haraṁ putra kiṁ punaḥ pādayor jalam ||53||

etad-artham ahaṁ putra śirasā viṣṇu-tat-paraḥ |

dhārāyāmi pibāmy adya māhātmyaṁ viditaṁ mama ||54||

priyas tvam agrajaḥ putras tad-arthaṁ gaditaṁ mayā |

rahasyaṁ me tv anarhasya na vaktavyaṁ kadācana ||55||

dhārayasva sadā mūrdhni prāśanaṁ kuru nityaśaḥ |

janma-mṛtyu-jarā-duḥkhair mokṣaṁ yāsyasi putraka ||56||

viṣṇu-dharmottare—

sadyaḥ phala-pradaṁ puṇyaṁ sarva-pāpa-vināśanam |

sarva-maṅgala-maṅgalyaṁ sarva-duḥkha-vināśanam ||57||

duḥsvapna-nāśanaṁ puṇyaṁ viṣṇu-pādodakaṁ śubham |

sarvopadrava-hantāraṁ sarva-vyādhi-vināśanam ||58||

sarvotpāta-praśamanaṁ sarva-pāpa-nivāraṇam |

sarva-kalyāṇa-sukhadaṁ sarva-kāma-phala-pradam ||59||

sarva-siddhi-pradaṁ dhanyaṁ sarva-dharma-vivardhanam |

sarva-śatru-praśamanaṁ sarva-bhoga-pradāyakam ||60||

sarva-tīrthasya phala-dam mūrdhni pādāmbu-dhāraṇam |

prayāgasya prabhāsasya puṣkarasya ca sevane |

pṛthūdakasya tīrthasya ācānto labhate phalam ||61||

cakra-tīrthaṁ phalaṁ yādṛk tādṛṇ pādāmbu-dhāraṇāt |

sarasvatyāṁ gayāyāṁ ca gatvā yat prāpnuyāt phalam |

tat phalaṁ labhate śreṣṭhaṁ mūrdhni pādāmbu-dhāraṇāt ||62||

skānde—

pādodakasya māhātmyaṁ devo jānāti śaṅkaraḥ |

viṣṇu-pāda-cyutā gaṅgā śirasā yena dhāritā |

sthānaṁ naivāsti pāpasya dehināṁ deha-madhyataḥ ||63||

sa-bāhyābhyantaraṁ yasya vyāptaṁ pādodakena vai |

pādodaṁ viṣṇu-naivedyam udare yasya tiṣṭhati ||64||

nāśrayaṁ labhate pāpaṁ svayam eva vinaśyati |

mahā-pāpa-graha-grasto vyāpto roga-śatair yadi ||65||

hareḥ pādodakaṁ pītvā mucyate nātra saṁsayaḥ |

śirasā tiṣṭhate yeṣāṁ nityaṁ pādodakaṁ hareḥ ||66||

kiṁ kariṣyati te loke tīrtha-koṭi-manorathaiḥ |

ayam eva paro dharma idam eva paraṁ tapaḥ |

idam eva paraṁ tīrthaṁ viṣṇu-pādāmbu yat pibet ||67||

tatraiva śrī-śivomā-saṁvāde—

vilayaṁ yānti pāpāni pīte pādodake hareḥ |

kiṁ punar viṣṇu-pādodaṁ śālagrāma-śilā-cyutam ||68||

viśeṣena haret pāpaṁ brahma-hatyādikaṁ priye |

pīte pādodake viṣṇor yadi prāṇair vimucyate |

hatvā yama-bhaṭān sarvān vaiṣṇavaṁ lokam āpnuyāt ||69||

tatraiva śrī-śiva-kārttikeya-saṁvāde śrī-śālagrāma-śilā-māhātmye—

chinnas tena mahā-sena garbhāvāsaḥ su-dāruṇaḥ |

pītaṁ yena sadā viṣṇoḥ śālagrāma-śilā-jalam ||70||

ye pibanti narā nityaṁ śālagrāma-śilā-jalam |

pañca-gavya-sahasrais tu prāśitaiḥ kiṁ prayojanam ||71||

prāyaścitte samutpanne kiṁ dānaiḥ kim upoṣaṇaiḥ |

cāndrāyaṇaiś ca tīrthaiś ca pītvā pādodakaṁ śuci ||72||

bṛhan-nāradiye lubdhakopākhyānārambhe—

hari-pādodakaṁ yas tu kṣaṇa-mātraṁ ca dhārayet |

sa snātaḥ sarva-tīrthesu viṣṇoḥ priyataras tathā ||73||

akāla-mṛtyu-śamanaṁ sarva-vyādhi-vināśanam |

sarva-duḥkhopaśamanaṁ hari-pādodakaṁ śubham ||74||

tatraiva tad-upākhyānānte—

hari-pādodaka-sparśāl lubdhako vīta-kalmaṣaḥ |

divyaṁ vimānam āruhya munim enam athābravīt ||75||

hari-pādodakaṁ yasmān mayi tvaṁ kṣiptavān mune |

prāpito’smi tvayā tasmāt tad viṣṇoḥ paramaṁ padam ||76||

hari-bhakti-sudhodaye—

pādaṁ pūrvaṁ kila spṛṣṭvā gaṅgābhūt smartṛ-mokṣa-dā |

viṣṇoḥ sadyas tu sat-saṅgi pādāmbu katham īḍyate ||77||

tāpa-trayānalo yo’sau na śāmyet sakalābdhibhiḥ |

drutaṁ śāmyati so’lpena śrīmad-viṣṇu-padāmbunā ||78||

yuddhāstrābhedya-kavacaṁ bhavāgni-stambhanauṣadham |

sarvāṅgaiḥ sarvathā dhāryaṁ pādyaṁ śuci-padaḥ sadā ||79||

amṛtatvāvahaṁ nityaṁ viṣṇu-pādāmbu yaḥ pibet |

sa pibaty amṛtaṁ nityaṁ māse māse tu devatāḥ ||80||

māhātmyam iyad ity asya vaktā yo’pi sa nirbhayaḥ |

nanv anargha-maṇer mūlyaṁ kalpayann agham aśnute ||81||

anyatrapi—

sa brahmacārī sa vratī āśramī ca sadā-śuciḥ |

viṣṇu-pādodakaṁ yasya mukhe śirasi vigrahe ||82||

janma-prabhṛti-pāpānāṁ prāyaścittaṁ yadīcchati |

śālagrāma-śilā-vari pāpa-hāri niṣevyatām ||83||

ata eva tejodravina-pañcaratre śrī-brahmaṇoktam—

pīṭha-praṇālād udakaṁ pṛthag ādāya putraka |

siñcayen mūrdhni bhaktānāṁ sarva-tīrtha-mayaṁ hi tat ||84|| iti |

**pādodakasya māhātmyaṁ vikhyātaṁ sarva-śāstrataḥ |**

**likhituṁ śaknuyat ko hi sindhūrmīn gaṇayann api ||85||**

**viśeṣataś ca pādodaṁ tulasī-dala-saṁyutam |**

**śaṅkhe kṛtvā vaiṣṇavebhyo dattvā prāgvat pibet svayam ||86||**

### atha śaṅkha-kṛta-pādodaka-māhātmyaṁ

skānde śrī-brahma-nārada-saṁvāde—

kṛtvā pādodakaṁ śaṅkhe vaiṣṇavānāṁ mahātmanām |

yo dadyāt tulasī-miśraṁ cāndrāyaṇa-śataṁ labhet ||87||

gṛhītvā kṛṣṇa-pādāmbu śaṅkhe kṛtvā tu vaiṣṇavaḥ |

yo vahet śirasā nityaṁ sa munis tapasottamaḥ ||88||

pādme devadūta-vikuṇḍala-saṁvāde—

śālagrāma-śilā-toyaṁ yadi śaṅkha-bhṛtaṁ pibet |

hatyā-koṭi-vināśaṁ ca kurute nātra saṁsayaḥ ||89||

agastya-saṁhitāyām—

śālagrāma-śilā-toyaṁ tulasī-dala-vāsitam |

ye pibanti punas teṣāṁ stanya-pānaṁ na vidyate ||90|| iti |

śrī-viṣṇor vaiṣṇavānāṁ ca pāvanaṁ caraṇodakam |

sarva-tīrtha-mayaṁ pītvā kuryād ācamanaṁ na hi ||91||

tad uktaṁ skānde śivena—

viṣṇoḥ pādodakaṁ pītvā paścād aśuci-śaṅkayā |

ācamati ca yo mohād brahma-hā sa nigadyate ||92||

srutiś ca—

bhagavān pavitraṁ bhagavat-pādau pavitraṁ, bhagavat-pādodakaṁ pavitraṁ, na tat-pāna ācamanīyam | yathā hi soma iti ||93||

sauparṇe ca—

viṣṇu-pādodakaṁ pītvā bhakta-pādodakaṁ tathā |

ya ācamati saṁmohād brahma-hā sa nigadyate ||94|| iti |

**tataḥ śuddhaṁ payaḥ-pūrṇaṁ gandha-puṣpākṣatānvitam |**

**adharopari sannyasec chaṅkhaṁ bhagavad-agrataḥ ||95||**

### atha śrī-bhagavad-agrataḥ śaṅkha-sthapana-mahatamyaṁ

skānde brahma-nārada-saṁvāde śaṅkha-māhātmye—

purato vāsudevasya sa-puṣpaṁ sa-jalākṣatam |

śaṅkham abhyarcitaṁ paśyet tasya lakṣmīr na durlabhā ||96||

sa-puṣpaṁ vāri-jaṁ yasya durvākṣata-samanvitam |

purato vāsudevasya tasya śrīḥ sarvato-mukhī ||97|| iti |

**bhūtvātha bhaktimān śrīmat-tulasyā kānane prabhum |**

**sampūjyābhyarcayet taṁ ca śrī-kṛṣṇa-caraṇa-priyam ||98||**

### atha śrī-tulasī-vana-pūjā

**prāg dattvārghyaṁ tato’vyarcya gandha-puṣpākṣatādinā |**

**stutvā bhagavatīṁ tāṁ ca praṇamet prārhtya daṇḍavat ||99||**

### athārghya-mantraḥ

**śriyaḥ śriye śriyāvāse nityaṁ śrīdhārā-satkṛte |**

**bhaktyā dattaṁ mayā devi arghyaṁ gṛhṇa namo’stu te ||100||**

### pūjā mantraḥ

**nirmitā tvaṁ purā devair arcitā tvaṁ surāsuraiḥ |**

**tulasī hara me pāpaṁ pūjāṁ gṛhṇa namo’stu te ||101||**

### stutiś ca

**mahā-prasāda-jananī sarva-saubhāgya-vardhinī |**

**ādhi-vyādhi-haro nityaṁ tulasī tvaṁ namo’stu te ||102||**

### prārthanā

**śrīyaṁ dehi yaśo dehi kīrtim āyus tathā sukham |**

**balaṁ puṣṭiṁ tathā dharmaṁ tulasī tvaṁ prasīda me ||103||**

### praṇāma-vākyam

avantī-khaṇḍe—

yā dṛṣṭā nikhilāgha-saṅgha-śamanī spṛṣṭā vapuḥ-pāvanī

rogāṇām abhivanditā nirasinī siktāntaka-trāsinī |

pratyāsatti-vidhāyinī bhagavataḥ kṛṣṇasya saṁropitā

nyastā tac-caraṇe vimukti-phaladā tasyai tulasyai namaḥ ||104||

bhagavatyās tulasyās tu māhātmyāmṛta-sāgare |

lobhāt kūrditum icchāmi kṣudras tat kṣamyatāṁ tvayā ||105||

### atha tulasi-vana-puja-mahatmyam

skānde—

śrāvaṇa-dvādaśī-yoge śālagrāma-śilārcane |

yat phalaṁ saṅgame proktaṁ tulasī-pūjanena tat ||107||

gāruḍe—

dhātrī-phalena yat puṇyaṁ jayantyāṁ samupoṣaṇe |

khagendra bhavate nṛṇāṁ tulasī-pūjanena tat ||107||

prayāga-snāna-niratau kasyāṁ prāṇa-vimokṣaṇe |

yat phalaṁ vihitaṁ devais tulasī-pūjanena tat ||108||

agastya-saṁhitāyām--

caturṇām api varṇānām āśramāṇām viśeṣataḥ |

strīṇāṁ ca puruṣāṇāṁ ca pūjiteṣṭaṁ dadāti hi ||109||

tulasī ropitā siktā dṛṣṭā spṛṣṭā ca pāvayet |

ārādhitā prayatnena sarva-kāma-phala-pradā ||110||

### atha tulasī-vana-pūja-māhātmyaṁ

**pradakṣiṇaṁ bhramitvā ye namaskurvanti nityaśaḥ |**

**na teṣāṁ duritaṁ kiñcid akṣīṇam avaśiṣyate ||111||**

bṛhan-nāradiye yajñadhvajopākhyānānte—

pūjyamānā ca tulasī yasya veśmani tiṣṭhati |

tasya sarvāṇi śreyāṁsi vardhante 'har-ahar dvijāḥ ||112||

ata eva pādme devadūta-vikuṇḍala-saṁvāde—

pakṣe pakṣe tu samprāpte dvādaśyāṁ vaiśya-sattama |

brahmādayo’pi kurvanti tulasī-vana-pūjanam ||113||

### ata eva śrī-tulasī-stuti-mahimā

**ananya-manasā nityaṁ tulasīṁ stauti yo naraḥ |**

**pitṛ-deva-manuṣyāṇāṁ priyo bhavati sarvadā ||114||**

### atha tulasī-vana-māhātmyaṁ

skānde—

ratiṁ badhnāti nānyatra tulasī-kānanam vinā |

deva-devo jagat-svāmī kali-kāle viśeṣataḥ ||115||

hitvā tīrtha-sahasrāṇi sarvān api śiloccayan |

tulasī-kānane nityaṁ kalau tiṣṭhati keśavaḥ ||116||

nirīkṣitā narair yais tu tulasī-vana-vāṭikā |

ropitā yaiś ca vidhinā samprāptaṁ paramaṁ padam ||117||

na dhātrī sa-phalā yatra na viṣṇus tulasī-vanam |

tat śmaśāna-samaṁ sthānaṁ santi yatra na vaiṣṇavāḥ ||118||

keśavārthe kalau ye tu ropayantīha bhū-tale |

kiṁ kariṣyaty asantuṣṭo yamo’pi saha kiṅkaraiḥ ||119||

tulasyā ropaṇaṁ kāryaṁ śravaṇena viśeṣataḥ |

aparādha-sahasrāṇi kṣamate puruṣottamaḥ ||120||

devālayeṣu sarveṣu puṇya-kṣetreṣu yo naraḥ |

vāpayet tulasīṁ puṇyāṁ tat tīrthaṁ cakra-pāṇinaḥ ||121||

ghaṭair yantra-ghaṭībhiś ca siñcitaṁ tulasī-vanam |

jala-dhārābhir viprendra prīṇitaṁ bhuvana-trayam ||122||

tatraiva śrī-brahma-nārada-saṁvāde—

tulasī-gandham ādāya yatra gacchati mārutaḥ |

diśo daśa ca pūtāḥ syur bhūta-grāmāś catur-vidhāḥ ||123||

tulasī-kānanodbhūtā chāyā yatra bhaved dvija |

tatra śrāddhaṁ pradātavyam pitṝṇāṁ tṛpti-hetave ||124||

tulasī-bīja-nikarāḥ patate yatra nārada |

piṇḍa-dānaṁ kṛtaṁ tatra pitṝṇāṁ dattam akṣayam ||125||

tatraivāgre—

dṛṣṭā spṛṣṭā tathā dhyātā kīrtitā namitā śrutā |

ropitā sevitā nityaṁ pūjitā tulasī śubhā ||126||

navadhā tulasīṁ nityaṁ ye bhajanti dine dine |

yuga-koṭi-sahasrāṇi te vasanti harer gṛhe ||127||

ropitā tulasī yāvat kurute mūla-vistaraṁ |

tāvat koṭi-sahasraṁ tu tanoti sukṛtaṁ kalau ||128||

yāvac chākhā-praśākhābhir bīja-puṣpaiḥ phalair mune |

ropitā tulasī pumbhir vardhate vasudhā-tale ||129||

kule teṣāṁ tu ye jātā ye bhaviṣyanti ye mṛtaḥ |

ākalpaṁ yuga-sāhasraṁ teṣāṁ vāso harer gṛhe ||130||

tatraiva cāvantī-khaṇḍe—

tulasīṁ ye vicinvanti dhanyās tat-kara-pallavāḥ |

keśavārthe kalau ye ca ropayantīha bhū-tale ||131||

snāne dāne tathā dhyāne prāśane keśavārcane |

tulasī dahate pāpaṁ ropaṇe kīrtane kalau ||132||

kāśī-khaṇḍe sva-dūtān prati śrī-yamānuśāsane—

tulasy-alaṅkṛtā ye ye tulasī-nāma-jāpakāḥ |

tulasī-vana-pālā ye te tyājyā dūrato bhaṭāḥ ||133||

tatraiva dhruva-carite—

tulasī yasya bhavane praty-ahaṁ paripūjyate |

tad-gṛhe nopasarpanti kadācid yama-kiṅkarāḥ ||134||

pādme devadūta-vikuṇḍala-saṁvāde—

na paśyanti yamaṁ vaiśya tulasī-vana-ropaṇāt |

sarva-pāpa-haraṁ sarva-kāmadaṁ tulasī-vanam ||135||

tulasī-kānanaṁ vaiśya gṛhe yasmiṁs tu tiṣṭhate |

tad-gṛhaṁ tīrthī-bhūtaṁ hi no yānti yama-kiṅkarāḥ ||136||

tāvad varṣa-sahasrāṇi yāvad bīja-dalāni ca |

vasanti deva-loke tu tulasīṁ ropayanti ye ||137||

tulasī-gandham āghrāya pitaras tuṣṭa-mānasāḥ |

prayānti garuḍārūḍhās tat padaṁ cakra-pāṇinaḥ ||138||

darśanaṁ narmadāyās tu gaṅgā-snānaṁ viśāṁ vara |

tulasī-dala-saṁsparsaḥ samam etat trayaṁ smṛtam ||139||

ropaṇāt pālanāt sekād darśanāt sparśanān nṛṇām |

tulasī dahate pāpaṁ vāṅ-manaḥ-kāya-sañcitam ||140||

āmra-vṛkṣa-sahasreṇa pippalānāṁ śatena ca |

yat phalaṁ hi tad ekena tulasī-vitapena tu ||141||

viṣṇu-pūjana-saṁyuktas tulasīṁ yas tu ropayet |

yugāyuta-daśaikaṁ sa ropako ramate divi ||142||

tatraiva vaiśākha-māhātmye—

puṣkarādīni tīrthāni gaṅgādyāḥ saritas tathā |

vāsudevādayo devā vasanti tulasī-dale ||143||

dāridrya-duḥkha-rogārti-pāpāni su-bahūny api |

tulasī harati kṣipraṁ rogān iva harītakī ||144||

tatraiva kārttika-māhātmye—

yad-gṛhe tulasī bhāti rakṣābhir jala-secanaiḥ |

tad-gṛhe yama-dūtāś ca dūrato varjayanti hi ||145||

tulasyās tarpaṇaṁ ye ca pitṝn uddiśya mānavāḥ |

kurvanti teṣāṁ pitaras tṛptā varṣayutaṁ jalaiḥ ||146||

paricaryāṁ ca ye tasya rakṣayābāla-bandhanaiḥ |

śuśrūṣito haris tais tu nātra kāryā vicāraṇā ||147||

nāvajñā jātu kāryāsyā vṛkṣa-bhāvān manīṣibhiḥ |

yathā hi vāsudevasya vaikuṇṭha-bhoga-vigrahaḥ ||148||

śālagrāma-śilā-rūpam sthāvaraṁ bhuvi dṛśyate |

tathā lakṣmy-aikyam āpannā tulasī bhoga-vigrahā ||149||

aparaṁ sthāvaraṁ rūpaṁ bhuvi loka-hitāya vai |

spṛṣṭā dṛṣṭā rakṣitā ca mahā-pātaka-nāśinī ||150||

agastya-saṁhitāyām--

viṣṇos trailokya-nāthasya rāmasya janakātmajā |

priyā tathaiva tulasī sarva-lokaika-pāvanī ||151||

tulasī-vāṭikā yatra puṣpāntara-śatāvṛtā |

śobhate rāghavas tatra sītayā sahitaṁ svayam ||152||

tulasī-vipinasyāpi samantāt pāvanaṁ sthalam |

krośa-mātraṁ bhavaty eva gāṅgeyasyaiva pāthasaḥ ||153||

tulasī-sannidhau prāṇān ye tyajanti munīśvara |

na teṣāṁ naraka-kleśah prayānti paramaṁ padam ||154||

kiṁ ca—

ananya-darśanāḥ prātar ye paśyanti tapo-dhana |

aho-rātra-kṛtaṁ pāpaṁ tat-kṣaṇāt praharanti te ||155||

gāruḍe—

kṛtaṁ yena mahā-bhāga tulasī-vana-ropaṇam |

muktis tena bhaved dattā prāṇināṁ vinatā-suta ||156||

tulasī vāpitā yena puṇyārāme vane gṛhe |

pakṣīndra tena satyoktaṁ lokāḥ sapta pratiṣṭhitāḥ ||157||

tulasī-kānane yas tu muhūrtam api viśramet |

janma-koṭi-kṛtāt pāpān mucyate nātra saṁśayaḥ ||158||

pradakṣiṇāṁ yaḥ kurute paṭhan nāma-sahasrakam |

tulasī-kānane nityaṁ yajñāyuta-phalaṁ labhet ||159||

hari-bhakti-sudhodaye—

nityaṁ sannihito viṣṇuḥ sa-spṛhas tulasī-vane |

api me’kṣata-patraikaṁ kaścid dhanyo’rpayed iti ||160||

bṛhan-nāradīye gaṅgā-prasaṅge—

saṁsāra-pāpa-vicchedi gaṅgā-nāma prakīrtitam |

tathā tulasyā bhaktiś ca hari-kīrti-pravaktari ||161||

tulasī-kānanaṁ yatra yatra padma-vanāni ca |

purāṇa-paṭhanaṁ yatra tatra sannihito hariḥ ||162||

tatraiva śrī-yama-bhagīratha-saṁvāde—

tulasī-ropaṇaṁ ye tu kurvate manujeśvara |

teṣāṁ puṇya-phalaṁ vakṣye vadatas tvaṁ niśāmaya ||163||

sapta-koṭi-kulair yukto mātṛtaḥ pitṛtas tathā |

vaset kalpa-śataṁ sāgraṁ nārāyaṇa-samīpagaḥ ||164||

tṛṇāni tulasī-mūlāt yāvanty apahinoti vai |

tāvatīr brahma-hatyā hi chinnatty eva na saṁśayaḥ ||165||

tulasyā siñcayed yas tu culukodaka-mātrakam |

kṣīrodaśāyinā sārdhaṁ vased ācandra-tārakam ||166||

kaṇṭakāvaraṇaṁ vāpi vṛtiṁ kāṣṭhaiḥ karoti yaḥ |

tulasyāḥ śṛṇu rājendra tasya puṇya-phalaṁ mahat ||167||

yāvad dināni santiṣṭhet kaṇṭakāvaraṇaṁ prabho |

kula-traya-yutas tāvat tiṣṭhed brahma-pade yugam ||168||

prākāra-kalpako yas tu tulasyā manujeśvara |

kula-trayeṇa sahito viṣṇoḥ sārūpyatāṁ vrajet ||169||

ataeva tatraiva yajñadhvajopākhyānānte—

durlabhā tulasī-sevā durlabhā saṅgatiḥ satām |

durlabhā hari-bhaktiś ca saṁsārārṇava-pātinām ||170||

purāṇāntareṣu—

yat phalaṁ kratubhiḥ sviṣṭaiḥ samāpta-vara-dakṣiṇaiḥ |

tat phalaṁ koṭi-guṇitaṁ ropayitvā hareḥ priyām ||171||

tulasīṁ ye prayacchanti surāṇām arcanāya vai |

ropayanti śucau deśe teṣāṁ loko’kṣayaḥ smṛtaḥ ||172||

ropitāṁ tulasīṁ dṛṣṭvā nareṇa bhuvi bhūmipa |

vivarṇa-vadano bhūtvā tal-lipiṁ mārjayed yamaḥ ||173||

tulasīti ca yo brūyāt tri-kālaṁ vadane yadi |

nityaṁ sa go-sahasrasya phalam āpnoti bhūsura ||174||

tena dattaṁ hutaṁ japtaṁ kṛtaṁ śrāddhaṁ gayāśire |

tapas taptaṁ khaga-śreṣṭha tulasī yena ropitā ||175||

śrutābhilaṣitā dṛṣṭā ropitā siñcitā natā |

tulasī dahate pāpaṁ yugāntāgnir ivākhilam ||176||

keśavāyatane yas tu kārayet tulasī-vanam |

labhate cākṣayaṁ sthānaṁ pitṛbhiḥ saha vaiṣṇavaḥ ||177||

anyatrāpi—

tulasī-kānane śrāddhaṁ pitṝṇāṁ kurute tu yaḥ |

gayā-śrāddhaṁ kṛtaṁ tena bhāṣitaṁ viṣṇunā purā ||178||

tulasī-gahanaṁ dṛṣṭvā vimukto yāti pātakāt |

sarvathā muni-śārdūla brahmahā puṇya-bhāg bhavet ||179||

kiṁ ca, skānde vaśiṣṭha-māndhātṛ-saṁvāde—

śukla-pakṣe yadā rājan tṛtīyā budha-saṁyutā |

śravaṇena mahābhāga tulasī cātipuṇyadā ||180|| iti |

**prasaṅgāt śrī-tulasyā hi mṛdaḥ kāṣṭhasya cādhunā |**

**māhātmyaṁ likhyate kṛṣṇe arpitasya dalasya ca ||181||**

### atha śrī-tulasī-mṛttikā-kāṣṭhādi-māhātmyam

skānde śrī-brahma-nārada-saṁvāde—

bhūgatais tulasī-mūlair mṛttikā sparśitā tu yā |

tīrtha-koṭi-samā jñeyā dhāryā yatnena sā gṛhe ||182||

yasmin gṛhe dvija-śreṣṭha tulasī-mūla-mṛttikā |

sarvadā tiṣṭhate dehe devatā na sa mānuṣaḥ ||183||

tulasī-mṛttikā-lipto yadi prāṇān parityajet |

yamena nekṣituṁ śakto yuktaḥ pāpa-śatair api ||184||

śirasi kriyate yais tu tulasī-mūla-mṛttikā |

vighnāni tasya naśyanti sānukūlā grahās tathā ||185||

tulasī-mṛttikā yatra kāṣṭhaṁ patraṁ ca veśmani |

tiṣṭhate muni-śārdūla niścalaṁ vaiṣṇavaṁ padam ||186||

### atha vṛtti-sampadānaṁ

tatraivānyatra—

maṅgalārthaṁ ca doṣa-ghnaṁ pavitrārthaṁ dvijottama |

tulasī-mūla-saṁlagnāṁ mṛttikām āvahed budhaḥ ||187||

tan-mūla-mṛttikāṁ yo vai dhārayiṣyati mastake |

tasya tuṣṭo varān kāmān pradadāti janārdanaḥ ||188||

bṛhan-nāradiye gaṅgā-prasaṅge—

tulasī-mūla-sambhūtā hari-bhakta-padodbhavā |

gaṅgodbhavā ca mṛl-lekhā nayaty acyuta-rūpatām ||189||

gāruḍe--

yad-gṛhe tulasī-kāṣṭham patraṁ śuṣkam athārdrakam |

bhavate naiva pāpaṁ tad-gṛhe saṅkramate kalau ||190||

śrī-prahlāda-saṁhitāyāṁ tathā viṣṇu-dharmottare’pi—

patraṁ puṣpaṁ phalaṁ kāṣṭhaṁ tvak-śākhā-pallavāṅkuram |

tulasī-sambhavaṁ mūlaṁ pāvanaṁ mṛttikādy api ||191||

homaṁ kurvanti ye viprās tulasī-kāṣṭha-vahninā |

lave lave bhavet puṇyam agniṣṭoma-śatodbhavam ||192||

naivedyaṁ pacate yas tu tulasī-kāṣṭha-vahninā |

meru-tulyaṁ bhaved annaṁ tad dattaṁ keśavāya hi ||193||

śarīraṁ dahyate yeṣāṁ tulasī-kāṣṭha-vahninā |

na teṣāṁ punar āvṛttir viṣṇu-lokāt kathañcana ||194||

grasto yadi mahā-pāpair agamyāgamanādikaiḥ |

mṛtaḥ śudhyati dāhena tulasī-kāṣṭha-vahninā ||195||

tīrthaṁ yadi na samprāptaṁ smṛtir vā kīrtanam hareḥ |

tulasī-kāṣṭha-dagdhasya mṛtasya na punar bhavaḥ ||196||

yady ekaṁ tulasī-kāṣṭhaṁ madhye kāṣṭha-cayasya hi |

daha-kāle bhaven muktih pāpa-koṭi-yutasya ca ||197||

janma-koṭi-sahasrais tu toṣito yair janārdanaḥ |

dahyante te janā loke tulasī-kāṣṭha-vahninā ||198||

agastya-saṁhitāyām—

yaḥ kuryāt tulasī-kāṣṭhair akṣa-mālāṁ su-rūpiṇīm |

kaṇṭha-mālāṁ ca yatnena kṛtaṁ tasyākṣayaṁ bhavet ||199||

### atha tulasī-patra-dhāraṇa-māhātmyam

skānde śrī-brahma-nārada-saṁvāde—

yasya nābhi-sthitaṁ patraṁ mukhe śirasi karṇayoḥ |

tulasī-sambhavaṁ nityaṁ tīrthais tasya makhaiś ca kim ||200||

tatraivānyatra—

śatrughnaṁ ca supuṇyaṁ ca śrī-karaṁ roga-nāśanam |

kṛtvā dharmam avāpnoti śirasā tulasī-dalam ||201||

yaḥ kaścid vaiṣṇavo loke mithyācāro’py anāśramī |

punāti sakalān lokān śirasā tulasīṁ vahan ||202||

bṛhan-nāradiye śrī-yama-bhagīratha-saṁvāde—

karṇena dhārayed yas tu tulasīṁ satataṁ naraḥ |

tat-kāṣṭhaṁ vāpi rājendra tasya nāsty upapātakam ||203||

hari-bhakti-sudhodaye vaiṣṇava-vipraṁ prati yamadūtanam uktau—

kasmād iti na jānīmas tulasyā hi priyo hariḥ |

gacchantaṁ tulasī-hastam rakṣaṇn evanugacchati ||204||

purāṇāntare ca—

yaḥ kṛtvā tulasī-patram śirasā viṣṇu-tat-paraḥ |

karoti dharma-kāryāṇi phalam āpnoti cākṣayam ||205||

garuḍa-purāṇe—

mukhe tu tulasī-patram dṛṣṭvā śirasi karṇayoḥ |

kurute bhaskaris tasya duṣkṛtasya tu mārjanam ||206||

tri-kālaṁ vinatā-putra prāśayet tulasīṁ yadi viśiṣyate |

kāya-śuddhiś cāndrāyaṇa-śataṁ vinā ||207||

skānde śrī-vaśiṣtha-mandhatṛ-saṁvāde—

cāndrāyaṇat tapta-kṛcchrāt brahma-kūrcāt kuśodakāt |

viśiṣyate kāya-śuddhis tulasī-patra-bhakṣaṇāt ||208||

tathā ca tulasī-patra-bhakṣaṇād bhāva-varjitaḥ |

pāpo’pi sad-gatiṁ prāpta ity etad api viśrutam ||209||

tathā ca skānde śrī-brahma nāradaṁ prati kathite amṛta-saroddhare lubdhakopākhyānānte yamadūtan prati śrī-viṣṇudūtanaṁ vacanaṁ—

kṣīrābdhau mathyamāne hi tulasī kāma-rūpiṇī |

utpāditā mahā-bhāga lokoddhāraṇa-hetave ||210||

yasyāḥ smaraṇa-mātreṇa darśanāt kīrtanād api |

vilayaṁ yānti pāpāni kiṁ punar viṣṇu-pūjanāt ||211||

jāta-rūpa-mayaṁ puṣpam padmarāga-mayaṁ śubham |

hitvā tu ratna-jātāni gṛhṇāti tulasī-dalam ||212||

bhakṣitaṁ lubdhakenāpi patraṁ tulasī-sambhavam |

paścād diṣṭāntam āpanno bhasmībhūtaṁ kalevaram ||213||

sitāsitaṁ yathā nīraṁ sarva-pāpa-kṣayāvaham |

tathā ca tulasī-patram prāśitaṁ sarva-kāma-dam ||214||

yathā jāta-balo vahnir dahate kānanādikam |

prāśitaṁ tulasī-patraṁ yathā dahati pātakam ||215||

yathā bhakti-rato nityaṁ naro dahati pātakam |

tulasī-bhakṣaṇāt tat tad dahate pāpa-sañcayam ||216||

cāndrāyaṇa-sahasrasya parakāṇāṁ śatasya ca |

na tulyaṁ jāyate puṇyaṁ tulasī-patra-bhakṣaṇāt ||217||

kṛtvā pāpa-sahasrāṇi pūrve vayasi mānavaḥ |

tulasī-bhakṣaṇān mucyet śrutam etat purā hareḥ ||218||

tāvat tiṣṭhanti pāpāni dehināṁ yama-kiṅkarāḥ |

yāvan na tulasī-patraṁ mukhe śirasi tiṣṭhati ||219||

amṛtād utthitā dhātrī tulasī viṣṇu-vallabhā |

smṛtā saṅkīrtitā dhyātā prāśitā sarva-kāma-dā ||220||

tatraiva śrī-yamaṁ prati śrī-bhagavad-vakyaṁ—

dhātrī-phalaṁ ca tulasī mṛtyu-kāle bhaved yadi |

mukhe yasya śire dehe durgatir nāsti tasya vai ||221||

yukto yadi mahā-pāpaiḥ sukṛtaṁ nārjitaṁ kvacit |

tathāpi dīyate mokṣas tulasī bhakṣitā yadi ||222||

lubdhakenātma-dehena bhakṣitaṁ tulasī-dalam |

samprāpto mat-padaṁ nūnaṁ kṛtvā prāṇasya saṁkṣayam ||223||

purāṇāntare ca—

upoṣya dvādaśīṁ śuddhāṁ parāṇe tulasī-dalam |

prāśayed yadi viprendra aśvamedhāṣṭakaṁ labhet ||224|| iti |

**tathaiva tulasī-sparsat kṛṣṇa-cakreṇa rakṣitaḥ |**

**brahma-bandhur iti khyāto hari-bhakti-sudhodaye ||225||**

ata evoktam—

kiṁ citram asyāḥ patitaṁ tulasyā

dalaṁ jalaṁ vā patitaṁ punīte |

lagnādhibhāla-sthalam ālavāla-

mṛtsnāpi kṛtsnāgha-vināśanāya ||226|| iti |

śrīmat-tulasyāḥ patrasya māhātmyaṁ yady apīdṛśam |

tathāpi vaiṣṇavais tan na grāhyaṁ kṛṣṇārpaṇaṁ vinā ||227||

kṛṣṇa-priyatvāt sarvatra śrī-tulasyāḥ prasaṅgataḥ |

saṅkīrtyamānaṁ dhātryāś ca māhātmyaṁ likhyate 'dhunā ||228||

atha dhātrī-māhātmyaṁ skānde brahma-nārada-saṁvāde—

dhātrī-cchāyāṁ samāśritya yo’rcayec cakra-pāṇinām |

puṣpe puṣpe 'śvamedhasya phalaṁ prāpnoti mānavaḥ ||229||

tatraivāgre—

dhātrī-cchāyāṁ tu saṁspṛśya kuryāt piṇḍaṁ tu yo mune |

muktiṁ prayānti pitaraḥ prasādān mādhavasya ca ||230||

mūrdhni ghrāṇe mukhe caiva dehe ca muni-sattama |

dhatte dhātrī-phalaṁ yas tu sa mahātmā su-durlabhaḥ ||231||

dhātrī-phala-viliptāṅgo dhātrī-phala-vibhūṣitaḥ |

dhātrī-phala-kṛtāhāro naro nārāyaṇo bhavet ||232||

yaḥ kaścid vaiṣṇavo loke dhatte dhātrī-phalaṁ mune |

priyo bhavati devānāṁ manuṣyāṇāṁ tu kā kathā ||233||

yaḥ kaścid vaiṣṇavo loke mithyācāro’pi duṣṭa-dhīḥ |

punāti sakalān lokān dhātrī-phala-dalānvitaḥ ||234||

dhātrī-phalāni yo nityaṁ vahate kara-sampuṭe |

tasya nārāyaṇo devo varam ekaṁ prayacchati ||235||

dhatrī-phalaṁ ca bhoktavyaṁ kadācit kara-sampuṭāt |

yaśaḥ śriyam avāpnoti prasādāc cakra-pāṇinaḥ ||236||

dhātrī-phalaṁ ca tulasī mṛttikā dvārakodbhavā |

saphalaṁ jīvitaṁ tasya tritayaṁ yasya veśmani ||237||

dhātrī-phalais tu saṁmiśraṁ tulasī-dala-vāsitam |

pibate vahate yas tu tīrtha-koṭi-phalaṁ labhet ||238||

yasmin gṛhe bhavet toyaṁ tulasī-dala-vāsitam |

dhātrī-phalaiś ca viprendra gāṅgeyaiḥ kiṁ prayojanam ||239||

tulasī-dala-naivedyaṁ dhātryā yasya phalaṁ gṛhe |

kavacaṁ vaiṣṇavaṁ tasya sarva-pāpa-vināśanam ||240||

brahma-purāṇe ca—

dhātrī-phalāni tulasī hy anta-kāle bhaved yadi |

mukhe caiva śirasy aṅge pātakaṁ nāsti tasya vai ||241||

kṛtvā tu bhagavat-pūjāṁ na tīrthaṁ snānam ācaret |

na ca devālayopetāspṛśya-saṁsparśanādinā ||242||

### atha snāna-viśeṣa-kalaḥ

smṛty-artha-sāre—

na snāyād utsave tīrthe māṅgalyaṁ vinivartya ca |

anuvrajya suhṛd-bandhūn arcayitveṣṭa-devatām ||243||

viṣṇu-smṛtau ca—

viṣṇv-ālaya-samīpa-sthān viṣṇu-sevārtham āgatān |

cāṇḍālān patitān vāpi spṛṣṭvā na snānam ācaret ||244||

deva-yatra-vivāheṣu yajñopakaraṇeṣu ca |

utsaveṣu ca sarveṣu spṛṣṭāspṛṣṭir na vidyate ||245||

evaṁ prātaḥ samabhyarcya śrī-kṛṣṇaṁ tad-anantaram |

śāstrābhyāsaṁ dvijaḥ śaktyā kuryād vipro viśeṣataḥ ||246||

yad uktam—

śruti-smṛtī ubhe netre viprāṇaṁ parikīrtite |

ekena vikalaḥ kāṇo dvābhyām andhaḥ prakīrtitaḥ ||247||

kiṁ ca kaurme vyasa-gītāyām—

yo’nyatra kurute yatnaṁ anādhītya śrutiṁ dvijaḥ |

sa samūḍho na sambhāṣyo veda-bāhyo dvijātibhiḥ ||248||

na veda-patha-mātreṇa santusyed esa vai dvijaḥ |

yathoktācāra-hinas tu paṅke gaur iva sidati ||249||

yo’dhītya vidhivad vedaṁ vedārthaṁ na vicārayet |

sa cāndhaḥ śūdra-kalpas tu padārthaṁ na prapadyate ||250|| iti |

**ato’dhītyānvahaṁ vidvān athādhyāpya ca vaiṣṇavaḥ |**

**samarpya tac ca kṛṣṇāya yateta nija-vṛttaye ||251||**

**vṛttau satyāṁ ca śṛṇuyāt sādhūn saṅgatya sat-kathām ||252||**

saptama-skandhe [BhP 7.11.18-20]—

ṛtāmṛtābhyāṁ jīveta mṛtena pramṛtena vā |

satyānrtābhyām api vā na sva-vṛttyā kadācana ||253||

ṛtam uñcha-śilaṁ proktaṁ amṛtaṁ syād ayācitam |

mṛtaṁ tu nityaṁ yācñā syāt pramṛtaṁ karṣaṇaṁ smṛtam ||254||

satyānṛtaṁ tu vāṇijyaṁ śva-vṛttir nīca-sevanam ||255||

ātmano nīca-lokānāṁ sevanaṁ vṛtti-siddhaye |

nitarāṁ nindyate sadbhir vaiṣṇavasya viśeṣataḥ ||256||

tad uktaṁ—

sevā śva-vṛttir yair uktā na samyak tair udāhṛtam |

svacchanda-caritaḥ kva śvā vikrītāsuḥ kva sevakaḥ ||257||

paṇī-kṛtyātmanaḥ prāṇān ye vartante dvijādhamāḥ |

teṣāṁ durātmanām annaṁ bhuktvā cāndrāyaṇaṁ caret ||258|| iti |

**śukla-vṛtter asiddhau ca bhojyānnān śūdra-vargataḥ |**

**tathaiva grāhyāgrāhyāṇi jānīyāc chāstrato budhaḥ ||259||**

### śukla-vṛttiś ca

śrī-viṣṇu-dharmottare trtiya-khaṇḍe—

pratigraheṇa yal labdhaṁ yajyataḥ śiṣyatas tathā |

gunānvitebhyo viprasya śuklaṁ tat tri-vidhaṁ smṛtam ||260||

yuddhopakārāl labdhaṁ ca daṇḍāc ca vyavahārataḥ |

kṣatriyasya dhanaṁ śuklaṁ tri-vidhaṁ parikīrtitam ||261||

kṛṣi-vāṇijya-go-rakṣaḥ kṛtvā śuklaṁ tathā viśaḥ |

dvija-śuśrūṣayā labdhaṁ śuklaṁ śūdrasya kīrtitam ||262||

kramāgataṁ prīti-dānaṁ prāptaṁ ca saha bhāryayā |

aviśeṣena sarveṣāṁ dhanaṁ śuklaṁ prakīrtitam ||263||

### atha grāhyāgrāhyāṇi

kaurme tatraiva—

nādyāc chūdrasya vipro’nnaṁ mohād vā yadi kāmataḥ |

na śūdra-yoniṁ vrajati yas tu bhuṅkte hy anāpadi ||264||

duṣkṛtaṁ hi manuṣyasya sarvam anne pratiṣṭhitam |

yo yasyānnaṁ samaśnāti sa tasyāśnāti kilbiṣam ||265||

ārdhikaḥ kula-mitraś ca sva-gopālaś ca nāpitaḥ |

ete śūdreṣu bhojyānnā dattvā svalpa-paṇaṁ budhaiḥ ||266||

pāyasaṁ sneha-pakvaṁ yad go-rasaṁ caiva śaktavaḥ |

piṇyākaṁ caiva tailaṁ ca śūdrād grāhyaṁ tathaiva ca ||267||

aṅgirāḥ—

go-rasaṁ caiva śaktūṁś ca taila-piṇyākam eva ca |

apūpān bhakṣayec chūdrāt yat kiñcit payasā kṛtam ||268||

atri-smṛtau—

sva-sutāyāś ca yo bhuṅkte sa bhuṅkte pṛthivī-malam |

narendra-bhavane bhuktvā viṣṭhāyāṁ jāyate kṛmiḥ ||269||

dāsa-nāpita-gopāla- kula-mitrārdha-sīriṇaḥ |

bhojyānnāḥ śūdra-varge 'mī tathātma-vinivedakaḥ ||270||

madhūdakaṁ phalaṁ mūlam edhāṁsy-abhaya-dakṣiṇā |

abhyudyatāni tv etāni grāhyāṇy api nikṛṣṭataḥ ||271||

khala-kṣetra-gataṁ dhanyaṁ kūpa-vāpisu yaj jalam |

agrāhyād api tad-grāhyaṁ yac ca goṣṭha-gataṁ payaḥ ||272||

pānīyaṁ pāyasaṁ bhakṣyaṁ ghṛtaṁ lavaṇam eva ca |

hasta-dattaṁ na gṛhṇīyāt tulyaṁ go-māṁsa-bhakṣaṇaiḥ ||273||

manu-smṛtau—

samudraṁ saindhavaṁ caiva lavaṇe paramādbhute |

pratyakṣe api tu grāhye niṣedhas tv anya-gocaraḥ ||274||

āyasenaiva pātreṇa yad annam upanīyate |

bhoktā tad viṭ-samaṁ bhuṅkte dātā ca narakaṁ vrajet ||275||

go-rakṣakān vāṇijakān tathā kāruka-śīlinaḥ |

proṣyān vārdhūṣikāṁś caiva viprān śūdravad ācaret ||276||

kaurme ca tatraiva—

tṛṇaṁ kāṣṭhaṁ phalaṁ puṣpaṁ prakāśaṁ vai harer budhaḥ |

dharmārthaṁ kevalaṁ vipra hy anyathā patito bhavet ||277||

tila-mudga-yavādīnāṁ muṣṭir grāhyā pathi sthitaiḥ |

kṣudhārthair nānyathā vipra dharma-vidbhir iti sthitiḥ ||278||

vaiṣṇavānāṁ hi bhoktavyaṁ prārthyānnaṁ vaiṣṇavaiḥ sadā |

avaiṣṇavānām annaṁ tu parivarjyam amedhyavat ||279||

tathā ca pādme devadūta-vikuṇḍala-saṁvāde—

prārthayed vaiṣṇavād annaṁ prayatnena vicakṣaṇaḥ |

sarva-pāpa-viśudhy-arthaṁ tad-abhāve jalaṁ pibet ||280||

nāradiye—

mahā-pātaka-saṁyukto vrajed vaiṣṇava-mandiram |

yācayed annam amṛtaṁ tad-abhāve jalaṁ pibet ||281||

viṣṇu-smṛtau—

śrotriyānnaṁ vaiṣṇavānnaṁ huta-śeṣaṁ ca yad-dhaviḥ |

ānakhāt śodhayet pāpaṁ tuṣāgniḥ kanakaṁ yathā ||282||

skānde mārkaṇḍeya-bhagīratha-saṁvāde—

śuddhaṁ bhāgavatasyānnaṁ śuddhaṁ bhagīrathi-jalam |

śuddhaṁ viṣṇu-paraṁ cittaṁ śuddham ekādaśī-vratam ||283||

avaiṣṇava-gṛhe bhuktvā pītvā vā jānato’pi vā |

śuddhiś cāndrāyaṇe prokta iṣṭāpūrtaṁ vṛthā sadā ||284||

śrī-prahlāda-vākye ca—

keśavārcā gṛhe yasya na tiṣṭhati mahī-pate |

tasyānnaṁ naiva bhoktavyam abhakṣyeṇa samaṁ smṛtam ||285||

kecid vṛtty-anapekṣasya japa-śraddhāvataḥ prabho |

viśvastasyādiśanty asmin kāle 'pi kṛtino japam ||286||

### atha madhyāhnika-kṛtyāni

**madhyāhne snānataḥ pūrvaṁ puṣpādy āhṛtya vā svayam |**

**bhṛtyādinā vā sampādya kuryān madhyāhnikīḥ kriyāḥ ||287||**

**snānāśaktau ca madhyāhne snānam ācārya māntrikam |**

**yathoktaṁ bhagavat-pūjāṁ śaktaś cet prāgvad ācaret ||288||**

### atha vaiṣṇava-vaisvadevadi-vidhiḥ

**tataḥ kṛṣṇārpitenaiva śuddhenānena vaiṣṇavaḥ |**

**vaiśvadevādikaṁ daivaṁ karma paitraṁ ca sādhayet ||289||**

**tad uktaṁ ṣaṣṭhe dina-vibhāge tu kuryāt pañca mahā-makhān |**

**daivo homena yajñaḥ syāt bhautas tu bali-dānatah ||290||**

**paitro viprānna-dānena paitreṇa balināthavā |**

**kiñcid anna-pradānād vā tarpaṇād vā catur-vidhaḥ ||291||**

**nṛ-yajño’tithi-satkārāt hanta-kāreṇa cāmbunā |**

**brahma-yajño veda-japāt purāṇa-paṭhanena vā ||292||**

### tan-nityatā

kaurme—

akṛtvā tu dvijaḥ pañca mahā-yajñān dvijottamaḥ |

bhuñjīta cet su-mūḍhātmā tiryag-yoniṁ sa gacchati ||293||

### atha vaiṣṇava-śrāddha-vidhiḥ

**prāpte śrāddha-dine 'pi prāg annaṁ bhagavate 'rpayet |**

**tac-cheṣeṇaiva kurvīta śrāddhaṁ bhāgavato narah ||294||**

yac ca smṛtau—

gṛhāgni-śiṣu-devānāṁ yatīnāṁ brahmācāriṇām |

pitṛ-pāko na dātavyo yāvat piṇḍān na nirvapet ||295|| iti |

**īdṛṇ sāmānya-vacanam viśeṣa-vacana-vrajaih |**

**śruti-smṛti-purāṇādi- varttibhir bādhyate dhruvam ||296||**

tathā ca pādme—

viṣṇor niveditānnena yaṣṭavyaṁ devatāntaram |

pitṛbhyaś cāpi tad deyam tad ānantyāya kalpate ||297||

mokṣa-dharme nāradoktau—

sātvataṁ vidhim āsthāya prāṇ sūrya-mukha-nisṛtam |

pūjāyām āsa deveśaṁ tac-cheṣeṇa pitāmahān ||298||

brahmāṇḍa-purāṇe—

yaḥ śrāddha-kāle hari-bhukta-śeṣam

dadāti bhaktyā pitṛ-devatānām |

tenaiva piṇḍāṁs tulasī-vimiśrān

ākalpa-koṭiṁ pitaraḥ su-tṛptāḥ ||299||

skānde—

devān pitṝn samuddiśya yad viṣṇor viniveditam |

tān uddiśya tathā kuryāt pradānaṁ tasya caiva hi ||300||

prayānti tṛptim atulāṁ sodakena tu tena vai |

mukunda-gātra-lagnena brāhmaṇānāṁ vilepanam ||301||

candanena tu piṇḍanam kartavyaṁ pitṛ-tṛptaye |

devānāṁ ca pitṝṇāṁ ca jāyate tṛpti-rakṣayā ||302||

evaṁ kṛte mahī-pala mā bhavet saṁśayaḥ kvacit ||303||

tatraiva śrī-purusottama-khaṇḍe—

annādyaṁ śrāddha-kāle tu patitādyair nirīkṣitam |

tulasī-dala-miśreṇa salilenābhiṣiñcayet ||304||

tad-annaṁ śuddhatām eti viṣṇor naivedya-miśritam |

viṣṇor naivedya-śeṣaṁ tu tasmād deyaṁ dvijātmanām |

piṇḍe caiva viśeṣena pitṝṇāṁ tṛptim icchatā ||305||

tatraiva śrī-brahma-nārada-saṁvāde—

pitṝn uddiśya yaiḥ pūjā keśavasya kṛtā naraih |

tyaktvā te nārakīṁ pīḍāṁ muktiṁ yānti mahā-mune ||306||

dhanyās te mānavā loke kali-kāle viśeṣatah |

ye kurvanti harer nityaṁ pitr-arthaṁ pūjanaṁ mune ||307||

kiṁ dattair bahubhir piṇḍair gayā-śrāddhādibhir mune |

yair arcito harir bhaktyā pitr-arthaṁ ca dine dine ||308||

yam uddiśya hareḥ pūjā kriyate muni-puṅgava |

uddhṛtya narakāvāsāt taṁ nayet paramaṁ padam ||309||

yo dadāti hareḥ sthānaṁ pitṝn uddiśya nārada |

kartavyaṁ hi pitṝṇāṁ yat tat kṛtaṁ tena bho dvija ||310||

śrutau ca—

eka eva nārāyaṇa āsīt, na brahmā, neme dyāvā-pṛthivyau, sarve devāḥ, sarve pitaraḥ, sarve manusyāḥ | viṣṇunā aśitam aśnanti viṣṇunāghrātaṁ jighranti, viṣṇunā pītaṁ pibanti, tasmād vidhvaṁso viṣṇūpāhṛtaṁ bhakṣayeyuḥ ||311|| iti |

ata evoktaṁ śrī-bhagavatā viṣṇu-dharme—

prāṇebhyo juhuyād annaṁ man-niveditam uttamam |

tṛpyanti sarvadā prāṇā man-nivedita-bhakṣaṇāt ||312||

tasmāt sarva-prayatnena pradeyaṁ man-niveditam |

mamāpi hṛdaya-sthasya pitṝṇāṁ ca viśeṣataḥ ||313||

kiṁ ca tatraivānyatra—

bhakṣyaṁ bhojyaṁ ca yat kiñcid anivedyāgra-bhoktari |

na deyaṁ pitṛ-devebhyaḥ prāyaścittī yato bhavet ||314||

svargādau kathito devair agra-bhug bhagavān hariḥ |

yajña-bhāga-bhujo devās tatas tena prakalpitāḥ ||315||

skānde śrī-mārkaṇḍeya-bhagīratha-saṁvāde—

yas tu vidyā-vinirmuktaṁ mūrkhaṁ matvā tu vaiṣṇavam |

vedavidbhyo’vadād vipraḥ śrāddhaṁ tad rākṣasaṁ bhavet ||316||

siktha-mātraṁ tu yad bhuṅkte jalaṁ gaṇḍūṣa-mātrakam |

tad-annaṁ meruṇā tulyaṁ taj jalaṁ sāgaropamam ||317||

brahma-purāṇe śrī-brahma-vacanam—

śaṅkhāṅkita-tanur vipro bhuṅkte yasya ca veśmani |

tad-annaṁ svayam aśnāti pitṛbhiḥ saha keśavaḥ ||318||

smṛtiś ca—

surābhāṇḍastha-pīyūṣaṁ yathā naśyati tat-kṣaṇāt |

cakrāṅka-rahitaṁ śrāddhaṁ tathā śātātapo’bravīt ||319||

kiṁ ca, śrī-viṣṇu-rahasye—

niveśayen naro mohād anya-paṅktau hareḥ priyam |

sa paten niraye ghore paṅkti-bhedī narādhamaḥ ||320||

### atha śrī-bhagavad-arpaṇe niṣiddham

**niveditaṁ yad anyasmai tad ucchiṣṭaṁ hi kathyate |**

**ataḥ kathañcid api tan na śrī-bhagavate’rpayet ||321||**

tathā caikādaśa-skandhe śrī-bhagavad-uktau [BhP 11.11.40]—

api dīpāvalokaṁ me nopayuñjyān niveditam ||322||

nāradīye—

pitṛ-śeṣaṁ tu you dadyād dharaye paramātmane |

retodāḥ pitaras tasya bhavanti kleśa-bhāginaḥ ||323||

śrī- viṣṇu-dharme—

hari-śeṣaṁ havir dadyāt pitṝṇām akṣayaṁ bhavet |

na punaḥ pitṛ-śeṣaṁ tu harer brahmādi-sad-guroḥ ||324||

anyatra ca—

dakṣādayaś ca pitaro bhṛtyā indrādayaḥ surāḥ |

atas tad-bhakta-śeṣaṁ tu viṣṇor naiva nivedayet ||325|| iti |

**evam āvaśyakaṁ kṛtvā vaiṣṇavebhyo vibhajya ca |**

**śrīman-mahā-prasādānnaṁ bhuñjīta saha bandhubhiḥ ||326||**

tathā ca prahlāda-pañcarātre—

svabhāvasthaiḥ karma-jaḍān vañcayan draviṇādibhiḥ |

harer naivedya-sambhārān vaiṣṇavebhyaḥ samarpayet ||327||

ataeva vaiṣṇava-tantre—

harer niveditaṁ kiñccin na dadyāt karhicid budhaḥ |

abhaktebhyaḥ saśalyebhyo yad davan niraye vrajet ||328||

viṣṇu-dharmottare—

avaiṣṇave deva-dhṛtaṁ nirmālyaṁ na prayacchati |

naivedyaṁ vā mahābhāga tasya tuṣyati keśavaḥ ||329|| iti |

**kathañcid api nāśnīyād akṛtvā kṛṣṇa-pūjanam |**

**na cāsamarpya govinde kiñcid bhuñjīta vaiṣṇavaḥ ||330||**

### atha pūjā-vyatirikta-bhojana-doṣāḥ

śrī-kūrma-purāṇe—

anarcayitvā govindaṁ yair bhuktaṁ dharma-varjitaiḥ |

śvāna-viṣṭhā-samaṁ cānnaṁ nīraṁ ca surayā samam ||331||

kiṁ ca—

yo mohād athavālasyād akṛtvā devatārcanam |

bhuṅkte sa yāti narakaṁ śūkareṣv iha jāyate ||332||

viṣṇu-dharmottare—

eka-kālaṁ dvikālaṁ vā tri-kālaṁ pūjayed dharim |

apūjya bhojanaṁ kurvan narakāṇi vrajen naraḥ ||333||

nāradīye ca—

prātar madhyandinaṁ sāyaṁ viṣṇu-pūjā smṛtā budhaiḥ |

aśakto vistareṇaiva prātaḥ sampūjya keśavam ||334||

madhyāhne caiva sāyaṁ ca puṣpāñjalim api kṣipet |

madhyāhne vā vistareṇa saṁkṣepeṇāthavā harim ||335||

sambhojya bhojanaṁ kuryād anyathā narakaṁ vrajet ||336||

### athānarpita-bhoga-niṣedhaḥ

hāyaśīrṣa-pañcarātre—

na tv evāpūjya bhuñjīta bhagavantaṁ janārdanam |

na tat svayaṁ samaśnīyāt yad viṣṇau na nivedayet ||337||

brahmāṇḍa-purāṇe –

patraṁ puṣpaṁ phalaṁ toyam anna-pānādyam auṣadham |

anivedya ca bhuñjīta yad āhārāya kalpitam ||338||

anivedyaṁ tu bhuñjānaḥ prāyaścittī bhaven naraḥ |

tasmāt sarvaṁ nivedyaiva viṣṇor bhuñjīta sarvadā ||339||

pādme gautamāmbarīṣa-saṁvāde—

ambarīṣa gṛhe pakvaṁ yad abhīṣṭaṁ sadātmanaḥ |

anivedya harer bhuñjan sapta-kalpāni nārakī ||340||

tatraivottara-kāṇḍe śivomā-saṁvāde (6.253.112)—

avaiṣṇavānāṁ yac cānnaṁ patitānāṁ tathaiva ca |

anarpitaṁ tathā viṣṇau śva-māṁsa-sadṛśaṁ bhavet ||341||

viṣṇu-smṛtau—

anivedya tu yo bhuṅkte haraye paramātmane |

majjanti pitaras tasya narake śāśvatīḥ samāḥ ||342||

ataeva gautmāmbarīṣa-saṁvāde—

ambarīṣa navaṁ vastraṁ phalam annaṁ rasādikam |

kṛtvā viṣṇūpabhuktaṁ tu sadā sevyaṁ hi vaiṣṇavaiḥ ||343||

viṣṇu-dharmāgnipurāṇayoḥ—

gandhānna-vara-bhakṣyāṁś ca srajo vāsāṁsi bhūṣaṇam |

dattvā tu devadevāya tac-cheṣāṇy upabhuñjate ||344||

gāruḍe—

pādodakaṁ piben nityaṁ naivedyaṁ bhakṣayed dhareḥ |

śeṣāś ca mastake dhāryā iti vedānuśāsanam ||345||

ṣaṣṭha-skandhe puṁsavana-vrata-prasaṅge [BhP 6.19.20]—

udvāsya devaṁ sve dhāmni tan niveditam agrataḥ |

adyād ātma-viśuddhy-arthaṁ sarva-kāmārtha-siddhaye ||346||

aṣṭama-skandhe ca payo-vrata-prasaṅge [BhP 8.16.42]—

niveditaṁ tad-bhaktāya dadyād bhuñjīta vā svayam ||347||

gautamīya-tantre—

śuklopacāra-sambhārair nityaśo harim arcayet |

nivedya kṛṣṇāya vidhivad annaṁ bhuñjīta tat svayam |

athavā sātvate dadyād yadi labhyate bhaktitaḥ ||348||

śarat-pradīpe ca—

bhakta-kṣaṇa-kṣaṇo devaḥ smṛtiḥ sevā sva-veśmani |

sva-bhojyasyārpaṇaṁ dānaṁ phalam indrādi-durlabham ||349||

### atha naivedya-bhakṣaṇa-vidhiḥ

**dṛṣṭvā mahā-prasādānnaṁ tat prāṅ natvābhimantrayet |**

**sveṣṭa-nāmnā tato mūla-manunā vāra-saptakam ||350||**

**dharmarājādi-bhāgaṁ cāpāsya śrī-caraṇāmṛtam |**

**tulasīṁ cātra nikṣipya ślokān saṅkīrtayed imān ||351||**

**yasyocchiṣṭaṁ hi vāñchanti brahmādyā ṛṣayo’malāḥ |**

**siddhādyāś ca hares tasya vayam ucchiṣṭa-bhojinaḥ ||352||**

kiṁ ca—

**yasya nāmnā vinaśyanti mahāpātaka-rāśayaḥ |**

**tasya śrī-kṛṣṇa-devasya vayam ucchiṣṭa-bhojinaḥ ||353||**

**ucchiṣṭa-bhojinas tasya vayam adbhuta-karmaṇaḥ |**

**yo bālya-līlayā tāṁs tān pūtanādīn apātayat ||354||**

ekādaśa-skandhe [BhP 11.6.46]—

tvayopabhukta-srag-gandha-vāso'laṅkāra-carcitāḥ |

ucchiṣṭa-bhojino dāsās tava māyāṁ jayemahi ||355||

**yato’mṛtopastaraṇam asīty uktvā yathā-vidhi |**

**pañca prāṇāhutīḥ kṛtvā bhuñjīta purataḥ prabhoḥ ||356||**

śrī-viṣṇu-purāṇe [ViP 3.11.77, 79-80, 82-3, 86-91, 95-6, 98] aurva-sagara-saṁvāde—

praśasta-ratna-pāṇis tu bhuñjīta prayato gṛhī ||357||

puṇya-gandhau śasta-mālya-dhārī caiva nareśvara |

naika-vastra-dharo’thārdra-pāṇi-pādo mahīpate ||358||

viśuddha-vadanaḥ prīto bhuñjīta na vidiṅ-mukhaḥ |

prāṅ-mukhodaṅ-mukho vāpi na caivānya-manā naraḥ ||359||

dattvā tu bhaktaṁ śiṣyebhyaḥ kṣudhitebhyas tathā gṛhī |

praśasta-śuddha-pātre tu bhuñjītākupito dvijaḥ ||360||

nāsandi-saṁsthite pātre nādeśe ca nareśvara |

nākāle nātisaṅkīrṇe dattvāgraṁ ca naro’gnaye |

nāśeṣaṁ puruṣo’śnīyād anyatra jagatī-pate ||361||

madhvambhu-dadhi-sarpibhyaḥ saktubhyaś ca vivekavān |

aśnīyāt tan-mayo bhūtvā pūrvaṁ tu madhuraṁ rasam ||362||

lavaṇāmle tathā madhye kaṭu-tiktādikāṁs tataḥ |

prāg dravaṁ puruṣo’śnīyān madhye kaṭhināśanam ||363||

ante punar dravāśī tu balārogye na muñcati |

pañca-grāsaṁ mahā-maunaṁ prāṇādyāpyāyanāya tat ||364||

bhuktvā samyag athācamya prāṅ-mukhodaṅmukho’pi vā |

yathāvat punar ācāmet pāṇī prakṣālya mūlataḥ ||365||

svasthaḥ praśānta-cittas tu kṛtāsana-parigrahaḥ |

abhīṣṭa-devatānāṁ tu kurvīta smaraṇaṁ naraḥ ||366||

agastir agnir baḍavānalaś ca

bhuktaṁ mayānnaṁ jarayatv aśeṣam |

sukhaṁ ca me tat-pariṇāma-sambhavaṁ

yacchantv arogo mama cāstu dehe ||367||

viṣṇuḥ samastendriya-deha-dehī

pradhāna-bhūto bhagavān yathaikaḥ |

satyena tenāttam aśeṣam annam

ārogyadaṁ me pariṇāmam etu ||368||

ity uccārya sva-hastena parimṛjya tathodaram |

anāyāsa-pradāyīni kuryāt karmāṇy atandritaḥ ||369||

kaurme vyāsa-gītāyām—

prāṅ-mukho’nnāni bhuñjīta sūryābhimukham eva vā |

āsīnaḥ svāsane siddhe bhūmyāṁ pādau nidhāya ca ||370||

āyuṣyaṁ prāṅ-mukho bhuṅkte yaśasyaṁ dakṣiṇāmukhaḥ |

śriyaṁ pratyaṅ-mukho bhuṅkte ṛtaṁ bhuṅkte udaṅ-mukhaḥ ||371||

pañcārdro bhojanaṁ kuryād bhūmau pātraṁ nidhāya ca |

upavāsena tat tulyaṁ manur āha prajāpatiḥ ||372||

upalipte śucau deśe pādau prakṣālya vai karau |

ācamyārdrānano’krodhaḥ pañcārdro bhojanaṁ caret ||373||

mahā-vyāhṛtibhis tv annaṁ parivāryodakena tu |

amṛtopastaraṇam asītyapośāna-kriyāṁ caret ||

svāhā-praṇava-saṁyuktāṁ prāṇāyety āhutiṁ tataḥ |

apānāya tato hutvā vyānāya tad-anantaram ||375||

udānāya tataḥ kuryāt samānāyeti pañcamīm |

vijñāya tattvam eteṣāṁ juhuyād ātmani dvijāḥ ||376||

śeṣam annaṁ yathākāmaṁ bhuñjīta vyañjanair yutam |

dhyātvā tan-manasā devam ātmānaṁ vai prajāpatim ||377||

amṛtāpidhānam asīty upariṣṭād apaḥ pibet ||378||

kiṁ ca, tatraiva—

yad bhuṅkte veṣṭita-śirā yac ca bhuṅkte vidiṅ-mukhaḥ |

sopānatkaś ca yad bhuṅkte sarvaṁ vidyāt tad āsuram ||379||

nārdha-rātre na madhyāhne nājīrṇaṁ nārdra-vastra-dhṛk |

na ca bhinnāsana-gato na yāne saṁsthito’pi vā ||380||

na bhinna-bhājane caiva na bhūmyāṁ na ca pāṇiṣu |

anārogyam anāyuṣyam asvargyaṁ cātibhojanam |

apuṇyaṁ loka-vidviṣṭaṁ tasmāt tat parivarjayet ||381||

kiṁ ca—

na vāma-hastenoddhṛtya pibed vaktreṇa vā jalam ||382||

viṣṇu-smṛtau—

pibataḥ patate toyaṁ bhājane mukha-nirgayam |

abhojyaṁ tad bhaved annaṁ bhuktvā cāndrāyaṇaṁ caret ||383||

mārkaṇḍeye—

bhuñjītānnaṁ ca tac-citto hy antarjāsu sadā naraḥ |

upaghātād ṛte doṣānnānnasyodīrayed budhaḥ ||384||

anyatra ca—

hastādṛte’mbunānyenān aśnan pātrād ṛte pibet |

dakṣiṇaṁ tu parityajya vāme nīraṁ nighāpayet |

abhojyaṁ tad bhaved annaṁ pānīyaṁ ca surā-samam ||385||

tṛpto dadyād dhi tad-annaṁ śeṣaṁ durgata-tṛptaye ||386||

samyag ācamya dakṣāṅghrer aṅguṣṭhe vāri nikṣipet ||387||

tataḥ saṁsmṛtya santuṣṭaḥ puṣṭidām iṣṭa-devatām |

sannikṛṣṭair vṛtaḥ śiṣṭair japed anna-pater manūn |

annapate’nnasya no dehi ||388|| ity ādi |

**bhakṣayed atha tāmbūlaṁ prasādaṁ vallavī-prabhoḥ |**

**śiṣṭair iṣṭair japed divyaṁ bhagavan nāma-maṅgalam ||389||**

### atha naivedya-māhātmyam

vārāhe—

yo mamaivārcanaṁ kṛtvā tatra prāpaṇam uttamam |

śeṣam annaṁ śam aśnāti tataḥ saukhyataraṁ nu kim ||390||

skānde—

tavopahāraṁ bhuktvā yaḥ sevate yajña-pūruṣam |

sevitaṁ tena niyataṁ puroḍāśo mahādhiyā ||391||

kiṁ ca tatraiva—

śaṅkhodakaṁ tīrtha-varād variṣṭhaṁ

pādodakaṁ tīrtha-gaṇād gariṣṭham |

naivedya-śeṣaṁ kratu-koṭi-puṇyaṁ

nirmālya-śeṣaṁ vrata-dāna-tulyam ||392||

naivedya-śeṣaṁ tula-sīvi-miśraṁ

viśeṣataḥ pāda-jalena siktam |

yo’śnāti nityaṁ purato murāreḥ

prāpnoti yajñāyuta-koṭi-puṇyam ||393||

ṣaḍbhir māsopavāsais tu yat phalaṁ parikīrtitam |

viṣṇor naivedya-śeṣe yat phalaṁ tad bhuñjatāṁ kalau ||394||

kiṁ ca, tatra śrī-śālagrāma-śilā-māhātmye—

bhaktyā bhunakti naivedyaṁ śālagrāma-śilārpitam |

koṭiṁ makhasya labhate phalaṁ śata-sahasraśaḥ ||395||

brahma-vāri-gṛhasthaiś ca vānaprasthaiś ca bhikṣubhiḥ |

bhoktavyaṁ viṣṇu-naivedyaṁ nātra kāryā vicāraṇā ||396||

bhuktvānya-deva-naivedyaṁ dvijaś cāndrāyaṇaṁ caret |

bhuktvā keśava-naivedyaṁ yajña-koṭi-phalaṁ labhet ||397||

tatraiva śrī-brahma-nārada-saṁvāde—

agniṣṭoma-sahasrais tu vājapeya-śatair api |

tat phalaṁ prāpyate nūnaṁ viṣṇor naivedya-bhakṣaṇāt ||398||

hṛdi rūpaṁ mukhe nāma naivedyam udare hareḥ |

pādodakaṁ ca nirmālyaṁ mastake yasya so’cyutaḥ ||399||

kiṁ ca—

pāvanaṁ viṣṇu-naivedyaṁ sura-siddharṣibhiḥ smṛtam |

anya-devasya naivedyaṁ bhuvattvācāndrāyaṇaṁ caret ||400||

koṭi-yajñais tu yat puṇyaṁ māsopoṣaṇa-koṭibhiḥ |

tat phalaṁ prāpyate pumbhir viṣṇor naivedya-bhakṣaṇāt ||401||

tulasyāś ca rajo-juṣṭaṁ naivedyasya ca bhakṣaṇam |

nirmālyaṁ ca dhṛtaṁ yena mahā-pātaka-nāśanam ||402||

bṛhad-viṣṇu-purāṇe --

naivedyaṁ jagadīśasya anna-pānādikaṁ ca yat |

brahmavan nirvikāraṁ hi yathā viṣṇus tathaiva tat ||403||

vikāraṁ ye prakurvanti bhakṣaṇe tad dvijātayaḥ ||404||

kuṣṭha-vyādhi-samāyuktāḥ putra-dāra-vivarjitāḥ ||

nirayaṁ yānti te viprā yasmān nāvartate punaḥ ||405||

viṣṇudharmottare—

navam annaṁ phalaṁ puṣpaṁ nivedya madhusūdane |

paścād bhuṅkte svayaṁ yaś ca tasya tuṣyati keśavaḥ ||406||

brahmāṇḍa-purāṇe—

mukundāśana-śeṣaṁ tu yo hi bhuṅkte dine dine |

sikthe sikthe bhavet puṇyaṁ cāndrāyaṇa-śatādhikam ||407||

anyatrāpi—

ekādaśī-sahasrais tu māsopoṣaṇa-koṭibhiḥ |

tat phalaṁ prāpyate pumbhir viṣṇor naivedya-bhakṣaṇāt ||408|| iti |

**tato yathoktam ācamya tāmbūlādi vibhajya ca |**

**mahā-prasādaṁ dāsyena gṛhṇīyāt prayataḥ svayam ||409||**

tathā ca navama-skandhe śrīmad-ambarīṣa-carite [BhP 9.4.20]—

kāmaṁ ca dāsye na tu kāma-kāmyayā

yathottamaśloka-janāśrayā ratiḥ ||410||

**naivedya-bhakṣaṇe yac ca nirmālya-grahaṇe ca yat |**

**māhātmyam ādau likhitaṁ jñeyaṁ sarvam ihāpi tat ||411||**

iti śrī-gopāla-bhaṭṭa-vilikhite śrī-bhagavad-bhakti-vilāse

mahā-prasādo nāma navamo vilāsaḥ |